Πανόραμα Θεσσαλονίκης

Ιστορία

Η ύπαρξη αρχαιολογικών ευρημάτων, στην περιοχή Πλατανάκια, των οκτώ βυζαντινών νερόμυλων και υδραυλικών κατασκευών, οι οποίοι λειτουργούν με υδρομυλικό σύστημα χάρη στη μεγάλη κλίση του εδάφους και αποτελούν τυπικό "βιοτεχνικό συγκρότημα", αποτελούν ένα πολύτιμο τεκμήριο για τη βιομηχανική αρχαιολογία.
Το Πανόραμα κατά τη διάρκεια της τουρκοκρατίας κατοικούνταν, τουλάχιστον από τον 18ο αιώνα, από μουσουλμάνους. Το αρχικό του όνομα ήταν Αρσακλί ή Ακσακλί. Διοικητικά υπαγόταν στο ναχιγιέ της Καλαμαριάς. Το νέο χωριό ιδρύθηκε το 1914 από πρόσφυγες της Μικράς Ασίας. Κατά τη διάρκεια του Α’ Παγκοσμίου Πολέμου, τα συμμαχικά στρατεύματα εγκατέστησαν ένα πρόχειρο νοσοκομείο και το 1922, με την ανταλλαγή πληθυσμών που αποφασίστηκε στη Συνθήκη της Λωζάνης, συστάθηκε οικισμός με πληθυσμούς από την Τραπεζούντα και την Αργυρούπολη. 
Με τη λήξη του Α’ Παγκοσμίου Πολέμου, η περιοχή εξελίχθηκε σε παραθεριστικό κέντρο της Θεσσαλονίκης, ενώ εικάζεται πως αργότερα, σε συνέλευση της τότε κοινότητας, προτάθηκε η αλλαγή του ονόματος σε 'Πανόραμα', λόγω της εξέχουσας θέσης και της αμφιθεατρικής θέας που προσφέρει προς την πόλη της Θεσσαλονίκης. Κατά τον Β’ Παγκόσμιο Πόλεμο καθημερινά ομάδες ανθρώπων από την Καλαμαριά μετέβαιναν καθημερινά στο Πανόραμα με τα πόδια, περνώντας περιμετρικά από το Συγκρότημα Αλλατίνη και την Πυλαία, προκειμένου να μαζέψουν πουρνάρια τα οποία έπειτα αντάλλασσαν με ψωμί στους φούρνους. Μέχρι το 1970, το Πανόραμα καταλάμβαναν σχεδόν παντού χωράφια και αγριόφυτα, ενώ λιγοστές ήταν οι κατοικίες.
Με τα χρόνια, πιο συγκεκριμένα από τα μέσα της δεκαετίας του 1970, η κοινότητα αναπτύχθηκε και εξελίχθηκε σε πολυτελές προάστιο της Θεσσαλονίκης, φτάνοντας το 2006 να καταλαμβάνει έκταση 33.000 στρεμμάτων και με τον πληθυσμό της να υπολογίζεται σε περίπου 20.000 κατοίκους.

Η πόλη του Πανοράματος

Η πόλη του Πανοράματος, βάσει της απογραφής 2011 έχει πραγματικό πληθυσμό 17.546 κατοίκους και αποτελεί οικιστική περιοχή μεσαίων και υψηλών εισοδημάτων στην μητροπολιτική περιοχή της Θεσσαλονίκης. Τελευταίος Δήμαρχος ήταν ο Ιγνάτιος Καϊτεζίδης ο οποίος εκλέχτηκε πρώτος ιστορικός Δήμαρχος του νέου ενιαίου Καλλικρατικού Δήμου Πυλαίας - Χορτιάτη.

Τοποθεσία

Βρίσκεται ΝΑ του πολεοδομικού συγκροτήματος της Θεσσαλονίκης και σε υψόμετρο 250 μέτρων. Εξαιτίας της θέσης της πόλης αλλά και της φυσικής της ομορφιάς θεωρείται μία από τις πλέον προνομιούχες περιοχές της ευρύτερης περιφέρειας.
Απλώνεται σε έκταση 33.000 στρεμμάτων, μέσα σε δάσος, με πανοραμική θέα τον θερμαϊκό κόλπο σε απόσταση 14 χιλιομέτρων από τη Θεσσαλονίκη.

Συγκοινωνία

Η δημόσια συγκοινωνία με το κέντρο της πόλης της Θεσασαλονίκης αλλά και με άλλες περιοχές γίνεται με το λεωφορείο 58 του Ο.Α.Σ.Θ. Ωστόσο εκτεταμένη είναι η χρήση Ι.Χ.

Κοινωφελείς εγκαταστάσεις

Η πόλη έχει δικό της (δημοτικό) θερινό κινηματογράφο, κολυμβητήριο και Γυμναστήριο

Εκπαίδευση

Το Πανόραμα έχει 3 δημόσια δημοτικά σχολεία, 1 Γυμνάσιο, 1 Λύκειο καθώς επίσης και πολλά ιδιωτικά εκπαιδευτήρια όλων των βαθμίδων.

Διοίκηση του Δήμου

Από τη σύσταση του ο οικισμός δεν μπορούσε, εξαιτίας του μικρού αριθμού των κατοίκων,  να δημιουργήσει κοινότητα υπάγονταν διοικητικά στην κοινότητα των Καμπουτζήδων, μετέπειτα Πυλαία και είχαν έναν εκπρόσωπο, που είχε το ρόλο του Προέδρου. Ο πρώτος πρόεδρος ήταν ο Λάζαρος Παναγιωτίδης.